《冬日田家二首 其一》
明代·赵进美

北风夜来息，茅宇觉微暖。比邻机杼鸣，平畴麦叶短。

初日聚童机，坐卧杂鸡犬。屋梁悬众耜，寂寞岁事晚。

石寒溪流激，雪霁烧痕浅。疏林不隔烟，冬野能见远。

飞鸿顾前渚，饥乌噪空坂。长啸登东皋，暮逐樵声返。

作者简介：（1619—?）明末清初山东益都人，字嶷叔，一字韫退，号清止。明崇祯十三年进士。清康熙间官至福建按察使。诗清真绝俗。有《清止阁集》。